கி.பி. 2050 ஆண்டில் இருநூறு கோடி இந்தியரின் வாய்களுக்குத் தாகம் தீர்க்க சுத்தமான குடிநீர் வேண்டும்! உடம்புகளைச் சுகாதாரமாய் வைத்திருக்கக் குளிப்பு நீர் வேண்டும்! ஆடைகளைத் துவைக்க வெளுப்பு நீர் வேண்டும்! பயிரினம் விளைய கோடான கோடி ஏக்கர் வயல்களுக்கு நீர்ப்பாசானம் வேண்டும்! பணிதரும் தொழில் யந்திரங்களை ஓட்ட வடிகட்டிய நீர் வசதி வேண்டும்! முன்னேறும் பாரதத்தில் நீர்வளத் தேவைகளின் நெருக்கடி ஒருபோதும் குறையப் போவதில்லை. நீர்ச் சண்டைகளைக் கைவிட்டு, நதி இணைப்புத் திட்டங்களில் இந்திய மக்கள் மூழ்கி, முழு மனதாய் முற்பட வேண்டும். முதல் நூறு கோடி மக்கள் நீதி நெறிக்கு உடன்பாடு இல்லாமல், ஒருமைப்பாடு கொள்ளாமல் நதி யிணைப்புகளுக்கு இடையூறு செய்து, இப்போது போரிடும் போது, 2050 இல் இருநூறு கோடி இந்திய மாந்தர் நீர்ப்பங்கீட்டை எதிர்த்துப் போரிடும் எதிர்காலக் கோரச் சண்டைகள் உள்நாட்டு யுத்தமாய், உலக வரலாற்றில் இடம்பெறும்! 21 ஆம் நூற்றாண்டில் எழுந்த உன்னத நீர்வளப் புரட்சி வெற்றி பெற, இந்திய மக்கள் உடன்பாடும், ஒருமைப்பாடும், ஒத்துழைப்பும் மிக மிக அவசியம்.